Príloha č. 2 
            k nariadeniu vlády 
            č............./2001 Z. z.

Podrobnosti o minimálnych požiadavkách na pracovný prostriedok
(§ 3 ods. 4 písm. b) a § 9 nariadenia vlády)

1.      Všeobecne
           	Ustanovenia tejto prílohy sa musia uplatňovať v súlade s nariadením vlády a v súlade s príslušnými nebezpečenstvami, ktoré sa vyskytujú pri používaní pracovného prostriedku. 
           Nasledujúce minimálne požiadavky, ktoré sa týkajú používania pracovného prostriedku, nemusia vyžadovať rovnaké opatrenia, ako požiadavky, ktoré sa  týkajú nového pracovného prostriedku .

2.  Všeobecné minimálne požiadavky aplikovateľné na prácu s pracovným prostriedkom

2.1. Ovládacie a kontrolné prvky pracovného prostriedku musia byť viditeľné,  identifikovateľné a primerane označené.
        Ak to nie je nevyhnutné, ovládacie a kontrolné prvky musia byť umiestnené mimo zóny nebezpečenstva a ich činnosť nesmie vytvárať ďalšie nebezpečenstvo. Nesmú zvyšovať riziko ani v dôsledku neúmyselnej činnosti.
   Obsluha z hlavného ovládacieho miesta zabezpečí, aby   sa  nijaká  osoba   nenachádzala  v zóne nebezpečenstva.  Ak  to  nie  je  možné,  bezpečnostný systém automaticky vydá svetelný alebo zvukový výstražný signál ihneď po uvedení pracovného prostriedku do chodu. Ohrozený zamestnanec musí mať pri uvádzaní pracovného prostriedku do chodu čas a možnosť rýchlo sa vyhnúť ohrozeniu alebo zastaviť pracovný prostriedok.
         Riadiace systémy musia byť bezpečné a vybrané tak, aby poskytovali primeranú ochranu pred poruchami, chybami a obmedzeniami, ktoré možno predpokladať pri používaní pracovného prostriedku.
2.2.  Pracovný prostriedok sa môže uviesť do chodu len úmyselnou činnosťou. Táto požiadavka sa vzťahuje aj na
        a) uvedenie pracovného prostriedku do chodu po zastavení jeho chodu z akejkoľvek príčiny,
        b) významné zmeny podmienok  jeho činnosti, napríklad  rýchlosti, tlaku, aby uvedenie pracovného prostriedku do chodu alebo zmena podmienok jeho činnosti neohrozili zamestnanca. 
           Táto  požiadavka  sa  netýka uvedenia pracovného prostriedku do chodu alebo zmeny podmienok jeho činnosti, ak sú súčasťou normálneho pracovného cyklu automatického zariadenia.
2.3.   Pracovný prostriedok musí byť vybavený ovládacím prvkom, ktorým môže byť úplne a bezpečne zastavený. Každé pracovisko musí byť vybavené ovládacím prvkom umožňujúcim zastavenie niektorých  alebo všetkých pracovných prostriedkov podľa druhu nebezpečenstva, aby pracovné prostriedky boli bezpečné. 
	Povel ovládacieho prvku na  zastavenie musí  mať prednosť  pred povelom ovládacieho prvku na uvedenie pracovného prostriedku do chodu. Ak  sa pracovný prostriedok alebo jeho nebezpečné časti  zastavia,   musí  sa  odpojiť prívod  energie do pohonu.
2.4.  V odôvodnených prípadoch a v závislosti od veľkosti rizika a od času potrebného na  zastavenie pracovného prostriedku, musí byť pracovný prostriedok vybavený zariadením  na núdzové zastavenie.
2.5.  Pracovný prostriedok, z ktorého môžu vypadávať predmety  alebo môže vyletúvať materiál, musí   byť   vybavený    bezpečnostným  zariadením, ktoré zodpovedá veľkosti rizika. Pracovný prostriedok, ktorý ohrozuje emisiami plynov, pár, tekutín alebo   prachom, musí   byť   vybavený   vhodným   odsávacím alebo ochranným zariadením umiesteným pri zdroji ohrozenia.
2.6.	Ak   je   to   potrebné  pre  bezpečnosť  a   zdravie  zamestnancov,   musia   byť   pracovný prostriedok a jeho  časti spevnené výstužou alebo iným spôsobom.
2.7.  Ak  je možnosť deštrukcie pracovného prostriedku alebo jeho časti, čo  predstavuje  významné ohrozenie  bezpečnosti  a  zdravia zamestnancov, musia sa prijať vhodné opatrenia.
2.8. Ak je možný kontakt s pohybujúcimi  sa  časťami  pracovného prostriedku, ktorý môže spôsobiť úraz, tieto časti musia byť vybavené krytom alebo iným ochranným  zariadením, ktoré zabránia  prístupu do  zóny nebezpečenstva, alebo takým zariadením, ktoré zastaví pohybujúce sa  nebezpečné  časti  skôr, ako sa siahne alebo vstúpi do zóny nebezpečenstva.
        Kryt a iné ochranné zariadenie
        a) musia mať pevnú konštrukciu,
        b) nesmú vytvárať ďalšie nebezpečenstvo, 
        c) nesmú sa dať ľahko odstrániť alebo vyradiť z činnosti,
        d) musia byť umiestnené v primeranej vzdialenosti od zóny nebezpečenstva,
        e) musia byť riešené tak, aby neobmedzovali výhľad obsluhy na celý priestor,             v ktorom sa pracovný prostriedok  používa,
        f) musia umožniť činnosť potrebnú na upevnenie alebo výmenu častí a činnosť pri údržbe tak, aby sa prístup obmedzil len do priestoru, v ktorom sa uvedená činnosť vykonáva, a bez odstránenia  krytu alebo ochranného zariadenia, ak  je  to možné.
2.9.	Pracovný priestor a pracovné miesto, na ktorých sa pracovný prostriedok používa,         musia  byť  vhodne  osvetlené  podľa povahy vykonávanej činnosti.
2.10. Časti  pracovného prostriedku  s vysokou  alebo veľmi nízkou teplotou musia byť, ak je   to potrebné,  chránené,  aby   neohrozovali  zamestnancov, ktorí  sa  nachádzajú  v ich blízkosti alebo s nimi prichádzajú do kontaktu. 
2.11. Výstražné zariadenie pracovného prostriedku musí byť jednoznačné, ľahko pochopiteľné a zrozumiteľné.
2.12. Pracovný prostriedok  sa môže  používať len  na činnosti, na ktoré   je určený a musia sa pri tom dodržiavať podmienky určené na jeho prevádzku.
2.13. Údržbárske  práce  sa  môžu  vykonávať  len  vtedy, ak pracovný prostriedok je vypnutý. Ak to nie je možné, na vykonávanie takých prác sa musia prijať ochranné opatrenia alebo sa také práce musia vykonávať mimo zóny nebezpečenstva. Ak pre  pracovný prostriedok je predpísaná údržba, termíny údržby sa musia dodržiavať.
2.14. Pracovný prostriedok musí byť vybavený zreteľne označeným vypínacím prvkom na jeho odpojenie od všetkých zdrojov energie. Opätovné zapojenie nesmie ohroziť zamestnanca.
2.15. Pracovný prostriedok musí byť vybavený značkami a výstražným označením na zaistenie bezpečnosti zamestnanca.
2.16. Zamestnanec musí mať zaistený bezpečný prístup a bezpečnosť vo všetkých priestoroch pri výrobe, úprave a údržbe. 
2.17. Pracovný prostriedok musí chrániť zamestnanca pred ohňom alebo prehriatím, pred unikajúcim plynom, pred prachom, tekutinami, parami alebo pred látkami, ktoré sa vyrábajú, používajú alebo uskladňujú v pracovnom prostriedku.
2.18. Pracovný prostriedok musí chrániť pred  nebezpečenstvom výbuchu vrátane  výbuchu látky, ktorá sa v pracovnom prostriedku vyrába, používa alebo uskladňuje. 
2.19. Pracovný prostriedok musí byť bezpečný a musí chrániť zamestnanca pred priamym alebo nepriamym kontaktom s elektrinou.

3.	Doplňujúce minimálne požiadavky na niektoré typy  pracovných prostriedkov
3.1	Minimálne požiadavky na mobilný pracovný prostriedok s vlastným pohonom alebo bez neho
3.1.1. Mobilný pracovný prostriedok, na ktorom sa pri jeho pohybe nachádza zamestnanec, musí byť vybavený tak, aby sa zmenšilo riziko pre tohto zamestnanca. Riziko musí zahŕňať aj nebezpečenstvo kontaktu s kolesami alebo s pásom  vozidla. 
3.1.2. Tam,  kde by samovoľné zablokovanie pohonnej jednotky medzi jednotkou mobilného pracovného prostriedku a jeho príslušenstvom alebo akýmkoľvek ťahaným predmetom mohlo spôsobiť osobitné ohrozenie,  príslušný pracovný prostriedok musí byť vybavený alebo prispôsobený tak, aby také blokovanie pohonnej jednotky nemohlo vzniknúť. Ak sa samovoľnému zablokovaniu nedá zabrániť, musia sa vykonať všetky  opatrenia, aby  zamestnanec nebol ohrozený. 
3.1.3. Ak sa hnacie hriadele prenášajúce energiu medzi časťami mobilného pracovného prostriedku môžu znečistiť pôdou alebo poškodiť ťahaním po zemi, musí sa zabezpečiť, aby k tomu nedochádzalo. 
3.1.4. Mobilný pracovný prostriedok, na ktorom sa pri jeho pohybe nachádza zamestnanec, musí byť skonštruovaný tak, aby sa v konkrétnych podmienkach  používania obmedzilo ohrozenie v prípade jeho prevrátenia
        a) ochranným zariadením, ktoré zabezpečí, aby sa pracovný prostriedok nenaklonil   viac, ako o  štvrtinu otáčky,  alebo
        b) zariadením, ktoré poskytuje dostatok voľného priestoru okolo tohto zamestnanca, ak naklonenie bude väčšie ako štvrť otáčky,  alebo
        c) iným zariadením poskytujúcim rovnaký účinok.
 Toto zariadenie môže  tvoriť neoddeliteľnú súčasť mobilného pracovného prostriedku a nie je potrebné, ak mobilný pracovný prostriedok je počas činnosti stabilizovaný  alebo ak použité konštrukčné riešenie  vylučuje možnosť prevrátenia.
        Ak v prípade prevrátenia mobilného pracovného prostriedku existuje nebezpečenstvo pritlačenia  zamestnanca časťami mobilného pracovného prostriedku k zemi, musí sa na mobilný pracovný prostriedok inštalovať primeraný ochranný systém.
3.1.5. Vozík so zdvíhacou vidlicou, na ktorom sa nachádza jeden alebo viac zamestnancov, musí byť skonštruovaný alebo prispôsobený tak, aby sa obmedzilo nebezpečenstvo jeho prevrátenia,  napríklad 
         a) inštalovaním kabíny pre vodiča,  alebo
         b) konštrukčným riešením vozíka so zdvíhacou vidlicou, ktoré bráni jeho prevráteniu,   alebo
         c)  konštrukčným riešením, ktoré v prípade prevrátenia sa vozíka so zdvíhacou vidlicou zabezpečí  dostatok priestoru pre zamestnancov medzi zemou a príslušnými časťami vozíka so zdvíhacou vidlicou, alebo
         d) konštrukčným riešením, ktoré chráni zamestnancov na sedadlách pre obsluhu vozíka so zdvíhacou  vidlicou tak, že pri prevrátení vozíka nebudú pritlačení časťami vozíka so zdvíhacou vidlicou.
3.1.6. Pracovný prostriedok s vlastným pohonom, ktorý môže pri pohybe ohroziť osoby, 
        a) musí byť skonštruovaný tak, aby ho neoprávnená osoba nemohla  uviesť do chodu,
      b) musí mať vhodné zariadenia na zmenšenie následkov kolízie v prípadoch, ak sa v dráhe súčasne pohybuje viac ako jeden pracovný prostriedok,
        c) musí mať brzdiace a zastavovacie zariadenie, a ak to bezpečnostné opatrenia pre prípad  zlyhania hlavného brzdiaceho  a zastavovacieho zariadenia vyžadujú, musí mať núdzové zariadenie ovládané ľahko prístupnými ovládačmi alebo pracujúce automaticky,
        d) musí mať namontované primerané pomocné prvky na zlepšenie výhľadu, ak vodič nemá dostatočný  výhľad s ohľadom na požadovanú bezpečnosť, 
        e) musí byť vybavený osvetľovacím zariadením primeraným vykonávanej  práci a musí zamestnancovi poskytovať dostatočnú bezpečnosť, ak ide o pracovný prostriedok určený na prácu v noci alebo v tme,
        f) musí byť vybavený primeranými hasiacimi prístrojmi, ak ide o pracovný prostriedok, pri ktorom je nebezpečenstvo požiaru na ňom alebo na ťahanej alebo nesenej časti a môžu byť ohrození zamestnanci, a ak na mieste, na ktorom pracuje, nie sú v dostatočnej blízkosti  protipožiarne prostriedky,
        g) musí sa po prekročení určenej hranice automaticky zastaviť, ak ide o diaľkovo ovládaný pracovný prostriedok,
      h) musí byť vybavený ochranným zariadením proti nárazu a inému nebezpečenstvu alebo iným zariadením na elimináciu takých nebezpečenstiev, ak ide o diaľkovo ovládaný pracovný prostriedok, ktorý môže v obvyklých pracovných podmienkach naraziť alebo vytvoriť iné nebezpečenstvo.

3.2    Minimálne požiadavky na  pracovný prostriedok  na zdvíhanie bremena
3.2.1.Nepohyblivý pracovný prostriedok  na zdvíhanie bremena musí byť počas používania pevný a stabilný; osobitná pozornosť sa musí venovať bremenám, ktoré sa majú zdvíhať a zaťaženiu, ktoré bude pôsobiť na montážne alebo upevňovacie miesta celej konštrukcie.
3.2.2.Na pracovnom prostriedku na zdvíhanie bremena musí byť zreteľne vyznačené  dovolené prevádzkové zaťaženie a tam, kde  to je vhodné, musí byť umiestnená aj tabuľka udávajúca dovolené prevádzkové zaťaženie pre každú konfiguráciu pracovného prostriedku. 
        Príslušenstvo pracovného prostriedku na zdvíhanie bremena musí byť označené, aby sa dali určiť charakteristiky podstatné pre bezpečné používanie. 
      Pracovný prostriedok, ktorý nie je určený na zdvíhanie osôb musí byť vhodne a zreteľne označený, aby sa tak nemohol použiť ani omylom. 
3.2.3. Nepohyblivý pracovný prostriedok na zdvíhanie bremena musí byť inštalovaný tak, aby sa znížilo ohrozenie, že bremeno
        a) udrie  zamestnanca,
        b) sa nebezpečne rozkýva alebo vypadne,
        c) sa samovoľne uvoľní.
3.2.4.Pracovný prostriedok na zdvíhanie alebo premiestňovanie zamestnancov musí
a)	pomocou  vhodných  zariadení predchádzať nebezpečenstvu  pádu  kabíny,
b)	predchádzať nebezpečenstvu pádu  obsluhy z kabíny, ak také nebezpečenstvo existuje,
c)	predchádzať nebezpečenstvu  pritlačenia,  uviaznutia  alebo  udretia  obsluhy, najmä v  dôsledku  neúmyselného kontaktu s objektmi,
         d) zabezpečovať, aby osoby uviaznuté v kabíne po nehode neboli vystavené nebezpečenstvu a bolo ich možné uvoľniť.
         Ak sa nebezpečenstvu  uvedenému v písmene  a) z dôvodu rozdielu miesta a výšky nedá  zabrániť žiadnymi bezpečnostnými opatreniami, musí sa inštalovať a každý pracovný deň skontrolovať závesné lano určené na zvýšenie bezpečnosti.